《元龄招饮未果赴复以诗见促辄次其韵并呈景蕃》
宋代·张扩

主人剧风味，玉壶涵春冰。恶客费招呼，诗来委弓旌。

两季复可人，名应处士星。请从狗窦窥，敢辱蒲轮迎。

我昨占食指，似当尝鼋羹。平日口腹累，老穷尚蝇营。

百花晓无迹，良辰况难并。虎头政病酒，渴肺怜江清。

未知几百盏，浇肠诃雷鸣。归时戒被肘，会见金盆倾。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。